BREÑAS GONZÁLEZ DE ZÁRATE (EH Bildu, 2013-06-07):
Eskerrik asko.
Egun on Urkullu lehendakaria. Atzo luze hitz egin genuen Radio Vitoriaz eta bere gaurko egoeraz. Laburbilduz, ondorengoa dena: EITB-ko Zuzendaritzak pertsonal atalean murrizteko apustuari eutsi eta Radio Vitoriako langileen % 25 inguru kaleratzeko asmoa salatu dute bertako sindikatuek.
Erabaki horrek aipatutako irratia Arabako zaharrena, kolokan utziko luke eta etorkizunari begira bere biziraupena bera ere arriskuan legoke. Bertako langileen eskubideak eta informazio askatasuna larriki mugatzeaz gain.
EITBren erabakiak kezkatuta legebiltzar talde honek, EH Bilduk, ondorengo interpelazioa egiten dizu. Azal diezaguzun ea ze asmo duen Jaurlaritzak Radio Vitoriaren bizi iraupena bermatzeko. Bere plantilaren laurden bat kaleratzea horren kontra doala kontuan hartuta.
Horren aurrean, gure taldeak honako irizpideak nabarmentzen ditu. Batetik, Radio Vitoriaren indarra eta prestigioa Gasteiz eta Arabako gizartean, hau ez da kasualitatea, baizik eta langile talde batek urtetan egindako lanaren ondorio. Pertsonek egiten baitute kalitatezko zerbitzu bat.
Bestetik, hiriko eta herrialdeko erreferentziazko ia irrati bakarra da, Hala Bedi Irrati librearekin batera.
Hirugarrenik, hamar langile kaleratuko dira ekainaren 30etik urtarrilaren 31 bitartera eta datu zehatz honen aurrean, zifra dantza eta irakurketa interesatua egiten da zuzendaritza eta EAJ-ren partetik.
Atzo Ramírez-Escudero jaunak, aipatutako bi kontratu berri horiek ez dute ordezkatzen 10 lagunen talde hori. Baizik eta, erredakzio taldetik zuzendaritzara pasa diren bi langileren lanpostua.
Beraz, zuzendaritzak bere interesen arabera baliatzen ditu datuok iritzi publikoa nahastu nahian, eta hori engainatzea da. Egoera larri honen aurrean Radio Vitoriak asteotan babes eta atxikimendu handia jaso du: herritarrena, kolektiboena, pertsona esanguratsuena, hiritarrena eta erakunde publikoena, udala, Biltzar Nagusiak eta Parlamentua.
Kalean geratuko diren langileak gainera euren lanagatik ezagunak dira Araban. Kontratu ebentualak eta formakuntzazkoak dira bertan behera utziko direnak eta horren aurrean zuzendariak dio behin-behineko kontratu hauek egoeraren araberakoak direla eta ez egiturazkoak eta beraz, egiturazko plantilari eutsiko zaiola.
Baina esan beharra dago behin-behineko kontratu hauetako batzuk 10 urte baino gehiago luzatu direla, eta horrek esan nahi du langile horiek lan eta funtzio estrukturala bete dutela urte hauetan guztietan zehar, eta ildo horretatik egiturazko lanpostuak direla.
Formakuntzako kontratuak gazte enpleguak dira. Eta hiru gazte kalean geratuko dira, nola uler daiteke atzo bertan agertutako berria kasu honetan? "El lehendakari se marca como primera prioridad el impulso al empleo juvenil". Ba, kasu honetan aukera izan da enplegu horiek aurrera ateratzeko bertan behera geratuko dira.
Hau ez da pertsonengan pentsatutako politika, hau enplegu publikoa eta enplegu gaztearen suntsiketa da argi eta garbi. Eta zuzendaritzaren arabera, atzo EAJ-ko ordezkariak behin eta berriro errepikatu zuen bezala, kaleratzeak hainbeste ez badira eta ez badute apenas irratia kaltetuko, zertara dator zuzendariak mina eta kaltea iragartzea?
Nola egingo zaio aurre EITB-ren ebentualitateari bestetik? Guztiak kalera botata? Zenbat izango dira Radio Euskadirekin egingo diren konexioak Radio Vitoria zurgatzeraino? Zelan utziko zaio orain arteko informazio lokalari eta Radio Vitoriak dakarren gertutasunari 10 langile gutxiagorekin?
Izan ere, irratiak zentzua eta etorkizuna baldin badu, tokiko informazioari esker da. Zer egingo da bat hamarreko gestore ratioarekin? Atzo ikusi genuen gainera BBC-ren eredua prestigiozkoa izan da, zelan igo duen ratio hori. Nola abiatu daiteke halako prozesu bat plan estrategikoa aurkeztu gabe eta adostasunak bilatu gabe?
Zuzendaritzak bestetik bidalitako ohar batean honela dio: "Radio Vitoria EITBko familiako kide eta parte dela, EITBko proiektu bat. Ondorioz Radio Vitoriak EITB-rekiko solidarioa eta partaidea da –Horrela dio oharra–, EITB Radio Vitoriarekiko solidarioa eta partaidea den bezala, hala izan da EITB-k bete dituen 30 urteetan. Enpresa barruko elkartasunaren ebidentzia asko daude krisi garaietan elkartasuna inoiz baino beharrezkoagoa da.
"Aurrekoa azaldu ondoren EITB-ko zuzendaritza Radio Vitoriako taldeari hausnarketa erretatxua egiteko deia luzatzen dio, zailtasun garaietan gure ekintzek arrazionalak eta hotzak, eta hotzak izan behar dute, baina baita solidarioak ere, solidarioak".
Ze eskatzen zaie langileei kaleratzeekin solidarioak izatea? "Zuzendaritza prest dago –jarraitzen du oharrak–, zuzendaritza prest dago neurriak langileen batzarrari azaltzeko, informazio kontrastatua jasotzeko eskubidea baitauka". Ba hori gutxiengoa litzateke, falta zena informazio hori zuzenki ez ematea.
Gure ustez baliabideak hobeto banatu daitezke, kaleratzeak saihestuz eta enplegu publikoa babestuz. Atzo etxe honek erabaki irmoa hartu zuen Radio Vitoriarekiko murrizketak errefusatuz. Eta espero dugu Gobernua honen aurrean arduraz jokatzea eta atzo hemen erabakitakoari eustea.
Gainera, amaitzeko jada, neurri honekin denok galtzen dugu. Atzo nahiko garbi geratu zen, batetik langileek; bestetik Gasteizek; bestetik Arabak eta azkenik EITB-k.
Besterik ez.